Virallinen lehti nro C 031 , 05/02/1999 s. 0078



KIRJALLINEN KYSYMYS P-1760/98 esittäjä(t): Paul Lannoye (V) komissiolle (29. toukokuuta 1998) Aihe: Euroopan aluekehitysrahaston EMAHL-hankkeelle myöntämä rahoitus Vuonna 1996 komissio hyväksyi Belgian Wallonian alueen EMAHL-hankkeen (Ensemble Muséal d'Art et d'Histoire de Liège), jonka tarkoituksena oli yhdistää Liègessä sijaitsevia museoita yhdeksi kokonaisuudeksi matkailuun liittyvistä syistä (EAKR - tavoite 2). Hanke hyväksyttiin kaksivaiheisena: - Vaihe 1 (1994-1996): 100 miljoonaa Belgian frangia EU:n myöntämää rahoitusta uuden, eri museoiden linkkinä toimivan rakennuksen rakentamiseen. - Vaihe 2 (1996-1999): Tämän vaiheen oli tarkoitus koostua entisten rakennusten kunnostustöistä. Ensimmäisen vaiheen tarjouskilpailun määräaika oli 31. joulukuuta 1996 ja laskujen toimittamisen määräaika 31. joulukuuta 1998. Toisen vaiheen tarjouskilpailun määräaika oli 31. joulukuuta 1999. Tammikuussa 1997 Belgian valtioneuvosto perui ensimmäisen vaiheen rakennusluvan. Uusi rakennuslupa peruttiin joulukuussa 1997. Vuoden 1998 alussa pääosasto XVI ilmoitti, että kaikkien eri vaiheiden laskut oli toimitettava 31. joulukuuta 2001 mennessä. Siitä alkaen hanke on ollut keskeytyneenä, vaikka purkutyöt olivat jo alkaneet. Täten sekä rakennukset että taidekokoelmat ovat vaarassa. Voisiko komissio vastata seuraaviin kysymyksiin: 1. Mitä EAKR hyväksyi ja paljonko rahaa myönnettiin vaihetta 1 (rakentaminen) ja vaihetta 2 (kunnostustyöt) varten? 2. Onko mahdollista myöntää tukia vaihetta 2 varten (vanhojen rakennusten kunnostus) ilman, että vaihetta 1 (rakentaminen) on aloitettu, ja säästää vaiheen 1 tuet myöhäisempään ajankohtaan (huolimatta siitä, että ensimmäisen vaiheen tarjouskilpailun määräaika oli alun perin 31. joulukuuta 1996)? 3. Ovatko nämä kaksi vaihetta rahoituksellisesti toisistaan riippumattomia vai onko mahdollista siirtää toista vaihetta varten tarkoitettuja varoja ensimmäisen vaiheen toteuttamiseen, jos tämän kokonaisbudjetti ylittyy? 4. Mitä vaiheen 2 (kunnostustyöt) hankkeita Wallonian alue on toimittanut komissiolle ja kuinka paljon rahoitusta niihin tarvitaan? Komission jäsenen Monika Wulf-Mathiesinkomission puolesta antama vastaus (24. kesäkuuta 1998) 1. Eri EMAHL-museoiden yhdistämiseen liittyvät työt on kirjattu kahteen "Meuse-Vesdren" tavoitteen 2 yhtenäiseen ohjelma-asiakirjaan (YOA). - Vuosia 1994/1996 koskevaan tavoitteen 2 YOA:aan kuuluvalla hankkeella pyritään kohteen kunnostamiseen siten, että puretaan osa tiloista, ostetaan viereinen rakennus, rakennetaan nykyaikaisen matkailukeskuksen vastaanotto- ja monitoimitilat ja kunnostetaan sisäänkäynnit. Hankkeen julkisiksi menoiksi arvioidaan 285 miljoonaa Belgian frangia, ja se saa Euroopan aluekehitysrahastolta (EAKR) rahoitusta 114 miljoonaa Belgian frangia. - Vuosia 1997/1999 koskevaan tavoitteen 2 YOA:aan kuuluva hanke mahdollistaa suojeltujen rakennusten (sekä museoiden että nykyisin tyhjillään tai muussa kuin museokäytössä olevien rakennusten) saneerauksen, sisäänkäyntien kunnostamisen sekä uusien rakennusten rakentamisen Féronstréehen. Hankkeen julkisiksi menoiksi arvioidaan 275 miljoonaa Belgian frangia, josta EAKR:n osuus on 110 miljoonaa Belgian frangia. 2. Suunniteltujen toimien laajuus ja monitahoisuus huomioon ottaen on ymmärrettävää, ettei edellä kuvattujen hankkeiden töitä voida aloittaa samanaikaisesti. Ensimmäisen hankkeen tukia on jatkettu, koska sen tarjouskilpailu toteutettiin ennalta määritellyissä rajoissa. 3. Kyseiset kaksi hanketta kuuluvat eri toimenpideohjelmiin. Tämän vuoksi varoja ei voi siirtää hankkeesta toiseen. 4. Seurantakomitea vastaa hankkeiden hyväksymisestä EAKR:n Valloniassa osarahoittamien toimenpideohjelmien toteuttamisen yhteydessä. Vallonian alue esitti 18. marraskuuta 1997 toisen hankkeen seurantakomitealle, joka hyväksyi sen.